
2014 m. kovo 12 d. pranešimas VIR
Ekonomikos komitetas patobulino Elektros energetikos įstatymo nuostatas


Šios  dienos posėdyje Komitetas pritarė patobulintam Elektros energetikos įstatymo Nr. XI-1919 9, 30, 31, 33, 49, 57 ir 67 straipsnių pakeitimo įstatymo projektui XIIP-1453 ES, kuriuo siekiama kuo greičiau užtikrinti tikslų ir precizišką ES trečiojo energetikos paketo elektros direktyvos 2009/72/EB nuostatų perkėlimą į nacionalinę teisę, atsižvelgus į Europos Komisijos pagrįstoje nuomonėje pateiktas pastabas. Įstatymo projektu  reglamentuojama, kad Valstybinė kainų ir energetikos kontrolės komisija tvirtina Naudojimosi jungiamųjų linijų paslaugomis kainų skaičiavimo metodiką Perdavimo sistemos operatoriaus pateiktas perdavimo tinklų ir jungiamųjų linijų valdymą, jų pralaidumo nustatymą, paskirstymą ir perkrovų valdymą reglamentuojančias taisykles. Komisija taip pat vykdo tinklų plėtros plano įgyvendinimo stebėseną ir atlieka jo vertinimą. Taip pat patikslinamos perdavimo sistemos operatoriaus teisės ir pareigos. Įstatymo projektas papildomas nuostatomis, kuriomis  siekiama  užtikrinti vartotojų teisių ir teisėtų interesų apsaugą. Šios nuostatos reglamentuoja, jog vartotojų sudaromų sutarčių sąlygos turi būti skaidrios, sąžiningos ir nediskriminuojančios. Šalių teisės, pareigos ir atsakomybė sutartyse privalo būti išdėstyti aiškiai ir suprantamai, nenustatant perteklinių administracinių ir (ar) procedūrinių reikalavimų, kurių pagrindu būtų ribojama vartotojų galimybė pasinaudoti šiame įstatyme ir kituose teisės aktuose numatytomis teisėmis. Nesąžiningi ar klaidinantys elektros energetikos sektoriaus paslaugų teikimo ar prekybos elektros energija metodai draudžiami.

